section_heading: Vodikova ekonomija u energetici
paragraph_text: U području opskrbe energijom također se tehnologija razvija i već ima rezultata. Tu se radi o gorivnim člancima u širem rasponu snaga – od nekoliko kW do više stotina kW, kod kojih će se vjerojatno istosmjerna struja pretvarati u današnje sustave izmjenične struje. Nećemo se čuditi ako počne razvoj nekih trošila za napajanje istosmjernom strujom. S druge strane, ostatak gorivnog članka je vruća vodena para, koja će se koristiti za zagrijavanje vode i prostorija. Tako poznata tvrtka Vaillant ima već prototipove gorivnih članaka od 4 kW električne snage i 9 kW toplinske snage za kućanstva. Vodik će se nabavljati u manjim spremnicima u trgovačkoj mreži ili će se nešto veće količine skladištiti u domaćinstvima.